Imtella' Marzu 28, 2021 Rapport: Antonia Micallef Il-Fondazzjoni Insipire rebħet il-ħames edizzjoni tal-Malta Social Impact Awards li ttellgħet ilbieraħ u xxandret dirett fuq TVM. Inspire rebħet bl-inizjattiva Charity Shops for the Comunity li għandha l-għan li tgħin persuni li jgħixu fil-faqar biex jixtru l-iktar affarijiet essenzjali. L-inizjattiva tal-Inspire kienet fost ħames proġetti soċjali li kkompetew f'dawn l-unuri, bil-ġurija għażlet l-inizjattiva rebbieħa, u l-pubbliku b'SMS ivvota għall-proġetti li kklassifikaw fit-tieni u fit-tielet post li huma Adopt a Grandparent u Thrive Education and Wellness Farm rispettivament. Il-ħwienet tal-karità għall-komunità huma inizjattiva tal-Fondazzjoni Inspire bil-flus li ddaħħal tgħin nies b'diżabilità li jagħmlu użu mis-servizzi li toffri. Qed tgħin ukoll l-ambjent għax qed terġa' tpoġġi fis-suq oġġetti u ħwejjeġ li kieku jispiċċaw jintremew min-nies. B'din l-iniżjattiva, il-Fondazzjoni qed tgħin ukoll lil nies li jista' jkunu għaddejjin minn diffikultajiet finanzjarji, biex jixtru affarijiet tajbin bi prezz irħis. Ma' Television Malta, Claire Galea mill-Fondazzjoni Inspire, qalet li bil-€50,000 li ngħataw bħala premju se jkunu jistgħu jikru spazju għal maħżen, jiftħu tliet ħwienet oħra u jorganizzaw aħjar il-ħwienet li għandhom. Semmiet in-nuqqas ta' maħżen bħala sfida kbira għall-Fondazzjoni għaliex tirċievi ħafna affarijiet u m'għandhiex post fejn tagħżel u taħżen l-affarijiet qabel tpoġġihom fl-ixkafef tal-ħwienet. Sallum il-Fondazzjoni għandha tliet ħwienet f'Marsascala, f'Birżebbugia u fir-Rabat Għawdex u tixtieq tirranġa d-dehra tagħhom biex tagħti esperjenza aħjar lin-nies. Tixtieq tiftaħ tliet ħwienet oħra: wieħed fit-Tramuntana tal-pajjiż, ieħor fiċ-ċentru u ieħor fl-inħawi ta' Tas-Sliema. "Jekk warehouse, trid ix-shelving, trid xkaffar, apparat, dawk kollha rridu nixtruhom jew nikruhom. Jekk hemm nies hemm barra li jistgħu jgħinuna b'dawn il-modi, ovvjament aħna nieħdu pjaċir għax inkunu nistgħu ngħaġġlu iżjed biex dan il-proġett joħroġ hemm barra." Il-proġett tal-Fondazzjoni Inspire kien wieħed minn ħamsa li pparteċipaw fl-edizzjoni ta' din is-sena tal-Malta Social Impact Awards li huma riżultat ta' għaqda bejn żewġ fondazzjonijiet: Inspiration u Gasan, li flimkien joffru pjattaforma u appoġġ għal dawk li għandhom xewqa li jwettqu bidla fis-soċjetà. Tul is-snin b'dawn l-awards ingħataw aktar minn €320,000 f'għajnuna finanzjarja lil 13-il organizzazzjoni u b'kemm jiswew aktar minn €100,000 f'appoġġ mhux finanzjarju u servizzi lil aktar minn 50 parteċipant li lkoll wettqu inizjattivi li b'xi mod ħallew impatt fuq il-ħajja ta' eluf ta' nies f'Malta.